<classify> MWENYEKITI wa Halmashauri ya Wilaya ya Kilwa, Abuu Musa Mjaka amempongeza mkurugenzi wa halmashauri ya wilaya ya Kilwa, Renatus Mchau kwa kuwawezesha wakulima, wafugaji na watumishi mbalimbali kufi ka katika Maonesho ya Nanenane. Kilwa ni miongoni mwa halmashauri za mikoa ya Mtwara, Lindi na Ruvuma zinazohudhuria maonesho ya Nanenane Kanda ya Kusini yanayofanyika viwanja vya Ngongo, halmashauri ya Lindi. Aidha mwenyekiti huyo alisema kwamba kwa vitendo vya Mkurugenzi huyo wadau katika halmashauri hiyo wanatarajia kurejea nyumbani wakiwa na maarifa ya uzalishaji wa tija huku wakitanua wigo wa elimu na masoko. Mjaka aliongeza kuwa huko nyuma Wilaya ya Kilwa ilikuwa inasifika kwa uvuvi tu katika pwani ya bahari ya Hindi lakini kwa sasa Kilwa kuna wafugaji na wakulima wa kisasa na hivyo maonesho haya kuwa fursa muhimu kwao na wananchi wao. Wakati huo huo, Mkuu wa wilaya ya Kilwa, Christopher Ngubiagai ametaka wawekezaji katika sekta ya kilimo, uvuvi na mifugo kufika wilayani humo kwani kuna fursa tele za kunufaika nazo. Akizungumza katika banda la halmashauri ya wilaya ya Kilwa, alisema wilaya hiyo yenye ukubwa wa kilometa za mraba 13,347 ina hekta takribani 880,000 za ardhi huku hekta 330,000 zikifaa kwa malisho. Aidha alisema kwamba wana eneo la bahari kilomita za mraba 1,221 zinazofaa kwa shughuli za uvuvi. Pia alisema fursa zingine zipo katika misitu, mifugo na madini ambapo wilaya hiyo ina akiba kubwa ya gesi, jasi na chumvi.Pia wana fursa katika utalii kutokana na kuwa na malikale nyingi na historia ya kuvutia. Naye Mkurugenzi mtendaji Mchau ambaye amehudhuria maonesho haya kwa mara ya kwanza tangu ahamie wilaya ya Kilwa amesema halmashauri yake ni jumuishi kwa shughuli zote zinazohusu maonesho ya Nanenane na anajivunia wadau kwa kuonesha kukomaa kiuzalishaji mali.  <topic>: KITAIFA 